Der var ingen slinger i valsen, da de nordjyske ishockeyhold var i aktion fredag aften. Aalborg Pirates tog imod Rødovre, og det blev til en sejr på 5-0. Dermed har Aalborg Pirates 22 point og ligger på tredjepladsen i Metal Ligaen. På andenpladsen kan man efter fredagens kampe finde Frederikshavn White Hawks, som er et enkelt point foran Aalborg Pirates. De vandt nemlig 3-0 over Hvidovre på hjemmebane og har nu 23 point efter 11 kampe. Begge hold skal i aktion igen tirsdag. Her møder Aalborg Pirates Esbjerg på udebane, mens Frederikshavn White Hawks besøger Rødovre.

Opsummering:
Både Aalborg Pirates og Frederikshavn White Hawks vandt på hjemmebane fredag aften.